
8348 Megyer, Fő u. 5. Tel./fax: 87/457-260

Meghívó

Megyer Község Önkormányzat Polgármestere meghívja a 2013. december 30-án (hétfőn) 11.00 órakor megtartandó nyílt képviselő-testületi ülésre. 

Helye: IKSZT épülete Megyer, Fő u. 17.
Napirend:

1./ A szociális igazgatásról és a szociális ellátásokról szóló önkormányzati rendelet módosítása (szociális célú tűzifa és önkormányzati segély)

Előterjesztő: Pallér Edina jegyző

2./ Egyéb
Tisztelt Képviselő!

Az ülésre tisztelettel meghívom, a napirend fontossága miatt megjelenésére feltétlen számítok.

Megyer, 2013. december 20.



Tisztelettel:


Pajer Kristóf
s.k. 

polgármester




A kiadmány hiteléül:





Pallér Edina 

    jegyző

J e g y z ő k ö n y v:

Készült: Megyer Község Önkormányzat Képviselő-testületének 2013. december 30. napon az IKSZT épületében megtartott nyílt képviselő-testületi ülésén.

Jelen vannak:
Pajer Kristóf polgármester


            
Sárközi Zsolt alpolgármester

Pallér Edina jegyző

Távollétét bejelentette: Baloghné Raffai Anna képviselő

A lakosság köréből nem jelent meg senki.
A polgármester köszöntötte a megjelenteket, megállapította, hogy a képviselő-testület határozatképes, az ülést megnyitotta. 
A polgármester ismertette a napirendet.

Napirend:

1./ A szociális igazgatásról és a szociális ellátásokról szóló önkormányzati rendelet módosítása (szociális célú tűzifa és önkormányzati segély)

Előterjesztő: Pallér Edina jegyző

2./ Egyéb
A képviselő-testület a napirendet határozathozatal nélkül elfogadta.

1./ Napirend:
A szociális igazgatásról és a szociális ellátásokról szóló önkormányzati rendelet módosítása (szociális célú tűzifa és önkormányzati segély)

Előterjesztő: Pallér Edina jegyző

Pajer Kristóf polgármester: Szociális célú tűzifa vásárlására pályázatot adtunk be, 4 m3-re adhattuk be az igényünket, és meg is kaptuk a 4 m3-re a támogatást. A tűzifát szociális rászorultsági alapon kell szét osztanunk, azonban ezt szabályoznunk is kell. Átadnám a szót jegyzőnek.
Pallér Edina jegyző: A szociális rendeletet kell módosítani a szociális célú tűzifa szabályozása kapcsán. A támogatást szabályozó BM rendelet ír a szociális rászorultakról, hogy kikre is kell gondolni. Azt írja, hogy a szociális rászorultság szempontjainak meghatározásakor előnyben kell részesíteni az aktív korúak ellátására, időskorúak járadékára, adósságcsökkentési támogatásra, vagy lakásfenntartási támogatásra jogosultakat, valamint a halmozottan hátrányos helyzetű gyermeket nevelő családokat. A tűzifa szállításából származó költségek pedig az önkormányzatot terhelik.

Megyeren nem jelent gondot leszabályozni a szociális célú tűzifa, hiszen a 4 m3-re 4 lakásfenntartási támogatásra jogosult van a településen, egy részük FHT-s is, tehát a kettő gyakorlatilag lefedi egymást, a többi kategóriában pedig nincs külön jogosult a településen.
A szociális rendelet módosítása kapcsán még az átmeneti segély és egyéb ellátások önkormányzati segéllyé alakítása maradt hátra, amelyet még az idei évben szabályozniuk kell az önkormányzatoknak. Nem is baj, hogy az utolsó pillanatra hagytuk, hogy módosítsuk az önkormányzat rendeletét, hiszen így legalább nem kell foglalkoznunk a szociális temetés szabályozásával, ugyanis a Parlament december 29-én, azaz tegnap kihirdetett törvénymódosításával elhalasztotta annak bevezetését egy évvel. Ezt nagyon nem bánom, mert látva azokat, akik már szabályozták, nagyon szerencsétlenül tudták csak szabályozni. 

Tehát egy korábbi törvénymódosítás értelmében 2014. január 1-jétől az átmeneti segély, a temetési segély és a rendkívüli gyermekvédelmi támogatás önálló ellátási formaként megszűnik, és önkormányzati segéllyé olvad össze, valamint egyéb támogatást nem szabályozhat, alkalmazhat az önkormányzat. Az önkormányzatoknak 2013. december 31-ig kell megalkotniuk az önkormányzati segély megállapításának, kifizetésének, folyósításának, valamint felhasználása ellenőrzésének szabályairól szóló rendeletüket.
Célját tekintve csak a gyermek születésére különítettem el önkormányzati segélyt.
További fontos tényező, hogy mivel a törvény most már azt is előírja, hogy az önkormányzati segély iránti kérelemről a kérelem beérkezését követő 15 napon belül kell dönteni, ezért mindenképpen azt javaslom, hogy a polgármester döntsön a jövőben átruházott hatáskörben a segélyekről. 

Hivatalunk nem tudja azt felvállalni, hogy 15 naponta testületi üléseket tartson 11 település szinten a segély kérelmek miatt, így is nagy az adminisztratív terhe a testületi üléseknek és azok jegyzőkönyvezésének, így ez már végképp kezelhetetlen lenne. Mind a 11 településen januártól a segélyek átruházásra kerülnek a polgármesterekre, így kerül a testületek elé terjesztve a szociális rendelet módosítása, ebben semmiképp nem szeretném, ha egy testület is másképp döntene.
A jogszabályváltozások értelmében a méltányossági közgyógyellátás megállapításával kapcsolatos feladat 2014. január 1-jétől jegyzői hatáskörből a települési önkormányzat képviselő-testületének hatáskörébe kerül át újra, de ezt is javaslom a polgármesterre átruházni. 

Pajer Kristóf polgármester: Szavazásra tenném fel a szociális rendelet módosítását az elhangzottak szerint, kérem, aki egyért, kézfeltartással szavazzon.
Megyer Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:

12/2013. (XII.30.) önkormányzati rendelet

Megyer Község Önkormányzatának Képviselő-testülete megalkotja 12/2013.(XII.30.) önkormányzati rendeletét a szociális igazgatásról és szociális ellátásokról szóló 3/2009. (IV.21.) önkormányzati rendelete módosításáról.

/A rendelet a jegyzőkönyv mellékletét képezi./

2./ Napirend:
Egyéb
· Rendőrség éves beszámolója a község közbiztonsági helyzetéről
Pallér Edina jegyző: A Rendőrségről szóló 1994. évi XXXIV. törvény 8§ (4) bekezdésében foglaltak szerint munkájáról a rendőrség évente beszámol a képviselő-testületek felé. Mivel októberig még nem küldték meg éves beszámolójukat, ezért levélben megkerestem a rendőrkapitányságot, hogy a novemberi ülésekre készítsék el azokat, azonban sajnos csak a novemberi ülések megtartását követően érkeztek be az anyagok, így most tudjuk csak tárgyalni ezeket.
Ismertetném a Tapolcai Rendőrkapitányság Sümegi Rendőrőrs Rendészeti Alosztályának 2013. évről szóló beszámolóját a község közbiztonsági helyzetéről, a közbiztonság érdekében tett intézkedésekről és az azzal kapcsolatos feladatokról.
/Az előterjesztés ismertetése./
Pajer Kristóf polgármester: Köszönöm. Aki az előterjesztettekkel egyetért, kérem, kézfeltartással szavazzon.

Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

47/2013. (XII.30.) számú önkormányzati határozat:
Megyer Község Önkormányzatának Képviselő-testülete a Tapolcai Rendőrkapitányság Sümegi Rendőrőrs Rendészeti Alosztályának 2013. évi beszámolóját Megyer község közbiztonsági helyzetéről, a közbiztonság érdekében tett intézkedésekről, és az azzal kapcsolatos feladatokról a mellékelt előterjesztés szerint elfogadja.

/Az előterjesztés a jegyzőkönyv mellékletét képezi. /

· Az önkormányzat képviselő-testületének 2014. évi munkaterve
Pallér Edina jegyző: Elkészítettem az önkormányzat képviselő-testületének 2014. évi munkatervét. A képviselő-testület munkaterve arról szól, hogy a testület mikor ülésezik és milyen napirendeket tárgyal az év során. A képviselő-testületének minimum hatszor kell üléseznie az évben, ezt törvény írja elő. Vannak kötelező napirendek, amiket tárgyalni kell, többnyire ezeket szerepeltettem. 
/Az előterjesztés ismertetése./
Pajer Kristóf polgármester: Köszönöm. Aki az előterjesztettekkel egyetért, kézfeltartással szavazzon.

Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

48/2013. (XII.30.) számú önkormányzati határozat:
Megyer Község Önkormányzatának Képviselő-testülete az önkormányzat képviselő-testületének 2014. évi munkatervét a melléklet előterjesztés szerint elfogadja.
Felelős: Pajer Kristóf polgármester

/Az előterjesztés a jegyzőkönyv mellékletét képezi. /

· Társulásokról szóló beszámoló
Pallér Edina jegyző: 2013. január 1-ig a társulási törvény úgy rendelkezett, hogy a polgármester a megállapodásban meghatározottak szerint, de legalább évente egyszer beszámol a képviselő-testületének a társulás tevékenységéről, pénzügyi helyzetéről, a társulási cél megvalósulásáról.

2013. január 1-ig a többcélú kistérségi társulásokról szóló törvény úgy rendelkezett, hogy a társulási tanács tagjai évente legalább két alkalommal beszámolnak képviselő-testületeiknek a társulási tanácsban végzett tevékenységükről.

Azonban mindkét törvény hatályát vesztette 2013. január 1. napjától, az új önkormányzati törvény pedig úgy rendelkezik, hogy a társulási megállapodás tartalmazza a társulás működéséről évente legalább egy alkalommal történő beszámolás kötelezettségét. Ugyanakkor a társulási megállapodások felülvizsgálatára az új önkormányzati törvénynek megfelelően a társulás önkormányzatainak 2013. június 30. napjáig volt lehetősége és egyben kötelessége, tehát arra is, hogy ezen beszámolási kötelezettséget szabályozza.
Az önkormányzat több társulásban vett, illetve vesz részt. Az általános iskolai fenntartására létrejött társulások 2012. év végével a törvény szabályozásából kiindulva, valamint fenntartói megállapodással megszűntek, hiszen az általános iskolák működtetését átvette az állam. 
A Szociális Intézményi Társulás, amelynek keretében tartották fenn az önkormányzatok a Napfény Szociális Segítő Központot, a törvény által előírt felülvizsgálattal megszűnt 2013. június 30. napjával, Sümeg kezdeményezte a társulás megszüntetését. Azóta, 2013. július 1-től szerződés keretében látjuk el a szociális és gyermekvédelmi feladatokat a Sümeg város által fenntartott Napfény Szociális Segítő Központtal.
A Sümegi Kistérségi Többcélú Társulás a felülvizsgálat során megmaradt, az önkormányzat is tagja, továbbra is. Most már egyébként nincs külön kategóriaként a kistérségi többcélú társulás, az új önkormányzati törvény már csak egyféle társulási formát ismer el, azonban nevében megtarthatta ezt az elnevezést az SKTCT is. Annyiban alakult át, hogy a társulás munkaszervezete megszűnt, feladatait Sümeg város hivatala látja el, a belső ellenőrzés feladatát önkormányzataink már nem a társulás szervezésében láttatják el, hanem Hivatalunkon keresztül, Hivatalunk kötött megbízási szerződést egy külső szakemberrel. A felülvizsgálat során módosított társulási megállapodás I. fejezetének 11. pontjában úgy fogalmaz a társulás működéséről évente történő beszámolási kötelezettségről, hogy: 
„A Társulás tagönkormányzatai a polgármester útján legalább évente egy alkalommal tájékoztatást kapnak a Társulás tevékenységéről, pénzügyi helyzetéről, a társulási cél megvalósulásáról.” A módosítással csak annyi változott, hogy nem évente két alkalommal, hanem évente egy alkalommal kapnak tájékoztatást az önkormányzatok. Igaz, hogy a szabályozás azt írja, hogy a polgármester útján történik a tájékoztatás, azonban én továbbra is azt vallom, hogy a polgármester csak a saját elmondásából nem tudja megfelelően tájékoztatni az önkormányzatot a társulás tevékenységről és főleg a pénzügyi helyzetéről, ehhez egy írásos, a társulás részéről összeállított beszámolóra lenne szükség, azonban ezt nem kapják meg a társulástól a polgármesterek.
Az önkormányzat még egy társulásnak tagja, a szilárdhulladék-kezeléssel kapcsolatos társulásnak, az Észak-Balatoni Térség Regionális Települési Szilárdhulladék-kezelési Önkormányzati Társulásnak.
Az Észak-Balatoni Térség Regionális Települési Szilárdhulladék-kezelési Önkormányzati Társulás is felülvizsgálatra került 2013-ban, a társulási megállapodása módosult. A módosítással azonban ennél a társulásnál sem változott a társulás működéséről évente történő beszámolási kötelezettség szabályozása. A társulási megállapodás VII/1. pontjában írja, hogy a Társulási Tanács tagjai a térségi képviselők, a térségi képviselőn Ajka, Balatonfüred, Pápa, Tapolca és Veszprém, települési önkormányzatok polgármesterét kell érteni. A társulási megállapodás VII/1.2. pontjában azt írja, hogy a „Társulási Tanács tagjai képviselő-testületüknek szükség szerint, de legalább évente egyszer beszámolnak a Társulás működéséről, szakmai tevékenységéről”. A társulási megállapodás VII/1.3. pontja i) alpontjában azt írja, hogy a „Társulási Tanács elnöke a Társulás ügyeinek vitele keretében évente legalább egy alkalommal jelentést készít a Társulási Tanács részére a Társulás működéséről, feladatainak ellátásáról, megvalósulásáról”. Tehát a társulási megállapodás szerint a többi tagönkormányzatnak nem is ír elő beszámolási kötelezettséget. A társulás ennek ellenére készített külön beszámolót, amit meg is küldött az önkormányzatoknak, ez külön kerül ismertetésre.
Megkérdezem polgármester urat, hogy van e kiegészíteni valója a társulásokról szóló beszámolóhoz.
Pajer Kristóf polgármester: Nincs kiegészíteni valóm. Kérem a képviselő-testület tagjait, akik egyetértenek a beszámolóban elmondottakkal, kézfeltartással szavazzanak.

Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

49/2013. (XII.30.) számú önkormányzati határozat:
Megyer Község Önkormányzatának Képviselő-testülete az önkormányzati társulásokról szóló beszámolót elfogadja.
Felelős: Pajer Kristóf polgármester

· Az Észak-Balatoni Térség Regionális Települési Szilárdhulladék-kezelési Önkormányzati Társulás 2013. évi tevékenységéről szóló beszámoló
Pallér Edina jegyző: Megküldte az Észak-Balatoni Térség Regionális Települési Szilárdhulladék-kezelési Önkormányzati Társulás 2013. évi tevékenységéről szóló beszámolóját. A Társulás tevékenységét négy projekt köré lehet csoportosítani: az Észak-Balatoni Térség Regionális Települési Szilárdhulladék-kezelési rendszer megvalósítása ISPA projekt zárása, helyreállítás; Az Észak-Balatoni Regionális Települési Szilárdhulladék-kezelési Rendszer továbbfejlesztése KEOP projekt; Az Észak-Balatoni Térség Települési Szilárdhulladék-kezelési Rendszer működési területén lévő 33 db települési szilárdhulladék-lerakó rekultivációjának megvalósítása II. forduló (kivitelezés) KEOP projekt; valamint a novemberi ülésen tárgyalt Észak-balatoni Hulladékgazdálkodási Rendszer fejlesztése eszközbeszerzésekkel KEOP projekt.

A Társulás arról tájékoztat beszámolójában, hogy a megsérült hulladéklerakó helyreállítása megtörtént, 2013. május 30-án a technológia műszaki átadás-átvétele megtörtént, a Környezetvédelmi Felügyelőség az engedélyt május 31-én kiadta, a létesítmény üzemeltetése június 1-től folyik. A rekultivációs projekt a települést nem érinti. A novemberi ülés keretében tárgyaltunk a Társulás egy eszközbeszerzéses KEOP pályázatáról, melynek keretében testületi határozatot kért az önkormányzatoktól, azonban önkormányzataink a határozat tartalmát aggályosnak tartották, így egyenlőre ezt nem hozták meg. A beszámoló írja, hogy ezt a határozatot a társulás 158 önkormányzatából 120 település megküldte. Ebben a kérdésben előrelépés nincs, én továbbra sem tudom javasolni a testületeknek a határozat meghozatalát, de kérdezem a testületet, hogy a tárgyban meghozza e határozatát.
Pajer Kristóf polgármester: Ebben nem történt előrelépés, továbbra sem hozunk határozatot a tárgyban, egyenlőre.

Pallér Edina jegyző: A beszámoló ír továbbá még arról, hogy a Társulási Megállapodás módosítása az új önkormányzati törvény előírásainak megfelelően megtörtént 2013-ban. Említi a beszámoló a rezsicsökkentés hatását is, írja, hogy mivel az Észak-Balatoni Regionális Hulladékgazdálkodási Rendszer az új szakmai, műszaki tartalommal 2012. július 1. napjával kezdte meg működését, és a rendszerhez kapcsolt közszolgáltatási díj ekkortól került bevezetésre, ezért a rezsicsökkentés 2012. április 14-i viszonyítása azt eredményezi, hogy a 10 %-os rezsicsökkentés hatása a társulás területén lényegesen magasabb, átlagosan mintegy 35%, aminek következtében az üzemeltetés költségeinek forrásai a lakossági díjból teljes körűen nem biztosítottak.

A beszámoló ír továbbá a közszolgáltatók új hulladékgazdálkodási törvény rendelkezéseinek való megfeleléséről is. Írja, hogy a hulladékgazdálkodási közszolgáltatási engedéllyel a Remondis Tapolca kivételével a szolgáltatók teljes körűen rendelkeznek, az OHÜ által kiállított minősítő okiratok megszerzése folyamatban van, várhatóan határidőre megtörténik. Hulladékgazdálkodási közszolgáltatást 2014. január 1-jétől csak nonprofit gazdasági társaság végezhet. A közszolgáltatási engedéllyel rendelkező konzorciumi tagok nonprofit gazdasági társasággá alakítása szintén folyamatban van.  A Remondis Tapolca tulajdonosi szerkezete nem felelt meg az új hulladékgazdálkodási törvény előírásainak, ezért hulladékgazdálkodási közszolgáltatási engedélyt az illetékes hatóságtól nem kaphatott, ezért a Társulási Tanács a Remondis Tapolca Kft.-vel – mint konzorciumi taggal – a közszolgáltatási szerződést a gyűjtés-szállításra vonatkozóan, 2013. július 30. napjával – 6 hónapos törvényi felmondási idővel – felmondta. Előreláthatólag a Remondis Tapolca a Remondis Magyarország Holding Kft. részeként a Magyar Nemzeti Vagyonkezelő Zrt. részére értékesítésre kerül, ezzel a Remondis Tapolca tulajdonosi szerkezete megfelelne az új hulladékgazdálkodási törvény előírásainak. Amikor a Remondis Tapolca rendelkezik a közszolgáltatási engedéllyel, megszűnik a felmondási ok, és elindítható a minősítő okirat beszerzése is.
A Társulás pénzügyi helyzetéről azt írja a Társulás, hogy a 2013-as évben a Társulás pénzügyi helyzete stabil volt, likviditási problémái nem voltak, a Társulás minden pénzügyi kötelezettségének eleget tett.
/Az előterjesztés ismertetése./
Pajer Kristóf polgármester: Javaslom, fogadjuk el a beszámolót.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

50/2013. (XII.30.) számú önkormányzati határozat:
Megyer Község Önkormányzatának Képviselő-testülete az Észak-Balatoni Térség Regionális Települési Szilárdhulladék-kezelési Önkormányzati Társulás 2013. évi tevékenységéről szóló beszámolóját a mellékelt előterjesztés szerint elfogadja.
/Az előterjesztés a jegyzőkönyv mellékletét képezi./
· A lakóhely környezeti állapotának alakulásáról szóló tájékoztató
Pallér Edina jegyző: A lakosságot legalább évente egyszer tájékoztatni kell a lakóhely környezeti állapotának alakulásáról. E témában egy jelentősebb területet emelnék ki, a szilárdhulladék-kezelést.
A szilárdhulladék-kezeléssel kapcsolatban a községben képződő szilárdhulladék gyűjtését és elszállítását a 2013. évben is a Remondis Tapolca Kft. közszolgáltató végezte. Ahogy az az előbb elhangzott, az új hulladékgazdálkodási törvény a közszolgáltatókra 2014. január 1. napjától új előírásokat tartalmaz, amely a közszolgáltatási engedély mellett az OHÜ által kiállított minősítő okiratok megszerzése, valamint a nonprofit gazdasági társasági forma. A Remondis Tapolca Kft. tulajdonosi szerkezete nem felelt meg az új hulladékgazdálkodási törvény előírásainak, ezért hulladékgazdálkodási közszolgáltatási engedélyt az illetékes hatóságtól nem kaphatott, ezért a Társulási Tanács a Remondis Tapolca Kft.-vel – mint konzorciumi taggal – a közszolgáltatási szerződést a gyűjtés-szállításra vonatkozóan, 2013. július 30. napjával – 6 hónapos törvényi felmondási idővel – felmondta. Előreláthatólag a Remondis Tapolca Kft. a Remondis Magyarország Holding Kft. részeként a Magyar Nemzeti Vagyonkezelő Zrt. részére értékesítésre kerül, ezzel a Remondis Tapolca tulajdonosi szerkezete megfelelne az új hulladékgazdálkodási törvény előírásainak. Amikor a Remondis Tapolca rendelkezik a közszolgáltatási engedéllyel, megszűnik a felmondási ok, és elindítható a minősítő okirat beszerzése is. A szilárdhulladék-kezeléssel kapcsolatban a testület még év elején módosította helyi rendeletét, amely során a díj önkormányzati megállapítását helyezte hatályon kívül a törvényi előírásoknak megfelelően, hiszen a jövőben azt miniszteri rendelet fogja szabályozni. A rendeletet a kormányhivatal bekérte törvényességi felülvizsgálatra. A szilárdhulladék-gazdálkodás feladatát szervező társulás külön beszámolót készített éves tevékenységéről, amit az előbb tárgyalt és fogadott el a testület, így ezt itt most külön nem ismertetném újra.

Megkérdezem polgármester urat, hogy van e kiegészítenivalója a lakóhely környezeti állapotának alakulásáról szóló tájékoztató keretében? 
Pajer Kristóf polgármester: Lenne egy kiegészíteni valóm a tárgyban. Az önkormányzat tudomására jutott, hogy a P&P Pannónia Populus Bt. cég energiaültetvény telepítését szándékozik megtenni Megyer községben. Az energiaültetvény telepítéséhez az önkormányzat semmilyen formában nem tud hozzájárulni, mivel rendezési tervében is leszögezte, hogy csak a hagyományos művelési ágak valósíthatók meg.

Megkértem az Erdészeti Igazgatóságot, hogy a P&P Pannónia Populus Bt. Megyer községben történő energiaültetvény telepítés engedélyezési eljárását függessze fel. Az Erdészeti Igazgatóság azonban a fás szárú energetikai ültetvény telepítés engedélyezési eljárások felfüggesztésének kérelmét elutasította. Ezt az elutasítást az önkormányzat megfellebbezte, mondván, Megyer Község Önkormányzata jogát, jogos érdekét érinti a Megyeren történő energetikai ültetvény telepítés engedélyezési eljárása, mivel az energetikai ültetvények telepítése a Megyer Község Helyi Építési Szabályzatáról szóló 4/2009. (IV.21) önkormányzati rendeletében foglaltak érdekeit sérti.

Az önkormányzat a tárgyban helyi védelem elrendelését is fontolgatja az érintett területeken, azonban ez egy hosszasabb véleményeztetési folyamat, és attól tartok, hogy a cég megkezdi a telepítéseket, és már nem tehetünk semmit. Próbáltam segítséget kérni, hogy mit tehetünk ilyenkor. Azt a tanácsot kaptam, hogy ha a szántó művelési ágú területek jelentős károsodásának veszélye áll fenn, akkor ideiglenesen védetté nyilvánításának elrendelése is indokolt lehet. A természet védelméről szóló 1996. évi LIII. törvény 27. § (1) bekezdése szerint, ha valamely védelemre tervezett terület jelentős károsodásának veszélye áll fenn, a terület ideiglenesen védetté nyilvánítható.

Tehát keressük a lehetőségeinket, hogy hogy védjük meg termőföldjeinket attól, hogy értékük elvesszen, valamint levegőnket az allergén hatású energiaültetvényektől, de még egyenlőre nem látom a végét. Lehet, hogy ezzel kapcsolatban még lesz dolga a testületnek.
Ezt a kiegészítést szerettem volna tenni a tájékoztatóhoz. Javaslom, hozzuk meg határozatunkat a tájékoztató elfogadásáról.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

51/2013. (XII.30.) számú önkormányzati határozat:
Megyer Község Önkormányzatának Képviselő-testülete a lakóhely környezeti állapotának alakulásáról szóló tájékoztatót elfogadja.
· Tájékoztató törvényességi felügyeleti bírság megállapításáról a jegyzőkönyvek beküldésével kapcsolatban Megyer Község Önkormányzatával szemben
Pallér Edina jegyző: Korábban törvényességi észrevételt kaptunk a Kormányhivataltól a jegyzőkönyvek beküldésével kapcsolatban, sajnos nem tudjuk tartani a 15 napot. A jegyzőkönyvek többsége beküldésre került, azonban jelentős késéssel. Sajnos a Kormányhivatal törvényességi felügyeleti bírságot állapított meg 38.650 Ft értékben a jegyzőkönyvek beküldésével kapcsolatban Megyer Község Önkormányzatával szemben, amely határidőben kifizetésre került, ismertetem az ezzel kapcsolatos határozatot.

/Az előterjesztés ismertetése./

Megyer Község Önkormányzatának Képviselő-testülete a tájékoztatást határozathozatal nélkül tudomásul vette, észrevételt, intézkedést nem tett.

/Az előterjesztés a jegyzőkönyv mellékletét képezi./

Pajer Kristóf polgármester: Megköszönöm mindenkinek a részvételt, a nyílt ülést ezennel berekesztem. 
A polgármester a nyílt ülést berekesztette.

k.m.f.

